ময়মনসিংহ শহরের আমপট্রির দি নদীয়া শাল রিপারিং হাউসের মালিক জহিরুল হাসান বিপ্লবের বাসার কাজের মেয়েকে এক বছর বাসায় আটকিয়ে অমানুষিক নির্যাতন করার অভিযোগ পাওয়া গেছে।  গতকাল সোমবার দুপুরে কোতোয়ালি মডেল থানা পুলিশ বিপ্লবের ময়মনসিংহ শহরের ১০/৩, হরি-কিশোর রায় রোডস্থ বাসা থেকে নির্যাতিতা রিনাকে (৩৫) উদ্ধার করেছে। মুক্তাগাছা উপজেলার কমলাপুর গ্রামের মৃত সিরাজুলের কন্যা রীনার নাম স্বামী মৃত খোরশেদ আলী।  উদ্ধারের পর থানার ভারপ্রাপ্ত কর্মকর্তা আবদুল কাদেরের সামনে সাংবাদিকদের নির্যাতনের বর্ণনা দিয়ে রিনা জানায়, পিতা-মাতা ও স্বামী তাকে কোনো দিন মারধর করেনি অথচ গৃহকর্তা প্রতিনিয়তই অকথ্য ভাষায় গালাগাল করে এবং মারধর করেছে। গত সোববার রাতে লোহার রড দিয়ে পিটিয়ে এবং কিল ঘুষি মেরে আহত  করে। গত রোববার ও মারধর করেছে। সে কান্নায় ভেঙে পড়ে শরীরের বিভিন্ন অংশে আঘাতের চিহ্ন দেখায়।  রিনা আরো জানায়, বিপ্লবের স্ত্রীও প্রতিনিয়তই তাকে মারধর করতো। গত এক বছর পূর্বে রিনা কাজ করতে আসে। সে থেকে তাকে বন্দি জীবনযাপন করতে হচ্ছে। কয়েকদিন পূর্বে বৃদ্ধা    মাতা ফজিলা রিনার কাছ থেকে ৮০০ টাকা নিয়ে গেছে। সে বাড়িতে যেতে চাইলে তাকে যেতে দেয়নি গৃহকর্তা। রিনা গৃহকর্তার দৃষ্টান্তমূলক বিচার দাবি করছে।  এ দিকে শহরের ধর্ণাঢ্য ব্যবসায়ী জহিরুল হাসান বিপ্লবকে বাঁচাতে পুলিশের ঊর্ধ্বতন কর্তৃপক্ষের কাছে একটি  মহল জোর তদবির চালাচ্ছে। পুলিশ রিনাকে উদ্ধার করলেও রহস্যজনক কারণে বিপ্লবকে আটক করেনি। এদিকে রহস্যজনক কারণে এ ঘটনাটির ব্যাপারে পুলিশের ঊর্ধ্বতন কর্মকর্তাও গা ছাড়াভাব।  এ ব্যাপারে পুলিশ সুপার খন্দকার গোলাম ফারুক জানান, কাজের মেয়ে রিনা হয়তো পড়ে গিয়ে আহত হয়ে আঘাত পেয়ে থাকতে পারে।  কোতোয়ালি মডেল থানার ভারপ্রাপ্ত কর্মকর্তা আবদুল কাদের জানান, রিনার ওপর মারধরের বর্ণনা নেয়া হচ্ছে। তার বির্বরণ অনুযায়ী মামলা নেয়া এবং অভিযুক্ত জহিরুল হাসান বিপ্লবকে গ্রেফতার করা হবে।  মহিলা পরিষদ ময়মনসিংহ জেলার সভানেত্রী  সভাপতি ফেরদৌস আরা মাহমুদা হেলেন, সাধরণ সম্পাদিকা মনিরা সুলতানা অনু, মানবাধিকার কমিশন শহর শাখার সাধারণ সম্পাদক মুঞ্জুরুল হক গতকাল দুপুরে থানায় রিনার সঙ্গে দেখা করেছেন। তারা মামলা রুজু করে অভিযুক্তকে অবিলম্বে গ্রেফতার করাসহ অসুস্থ রিনাকে চিকিৎসা দেয়া জন্য হাসপাতালে পাঠাতে পুলিশের প্রতি অনুরোধ জানিয়েছেন।